Sentrum fokus nou op brilpikkewyn-lewe | News24
Sentrum fokus nou op brilpikkewyn-lewe
Die Suid-Afrikaanse Stigting vir die Beskerming van Kusvoëls (Sankub) se tak in Kaap St. Francis het onlangs saam met hul twee-jaar-bestaansviering die 1?000-merk van gerehabiliteerde seevoëls oorskry. Foto: Verskaf
DIE Sankub-pikkewyn-rehabilitasiesentrum op Kaap St. Francis was twee jaar gelede skaars op die been, toe is daar die groot inval van die oliebesmeerde pikkewyne.Dae tevore het die Kiani Satu-olietenkskip naby Knysna gestrand en die een na die ander oliebesmeerde malgas en pikkewyn moes weer op die poot gehelp word.Dit was pas nadat Sankub (SA Nasionale Stigting vir die Bewaring van Kusvoëls) in 2013 die Penguins Eastern Cape-rehabilitasiesentrum in Kaap St. Francis oorgeneem het.Lede van Sankub asook vrywilligers het onvermoeid gewerk en kon oplaas 95% van die oliebesmeerde pikkewyne suksesvol rehabiliteer.“Vir ons was dit ’n teken dat die toekoms suksesvol kan wees,” het Louanne Mostert, Sankub se bemarkingskoördineerder, nou twee jaar later gesê.Destyds is 103 gerehabiliteerde Afrika-pikkewyne en meer as 170 malgasse vrygelaat.Volgens Mostert het Sankub tot nou al meer as 1 000 seevoëls gerehabiliteer. “Nóg ’n hoogtepunt is die erkenning aan die sentrum as toeriste-aantreklikheid. Dit het tot gevolg gehad dat ons die afgelope Desember ’n baie geslaagde pikkewyn-vakansieprogram aan groot getalle toeriste kon aanbied en ons beursie is met R250 000 gestyf.”In reaksie op die vraag oor enige laagtepunte gedurende die twee jaar het Mostert sonder huiwering geantwoord: “Die dood van Wilna staan bo alles uit.”Wilna Wilkinson (36), wat ’n bestuurder van Sankub se tak in Kaap St. Francis was, het verlede jaar verongeluk.Wilkinson se posisie as rehabilitasie-koördineerder is tydens die tak se tweejaarviering deur Juanita Raath,’n gekwalifiseerde veeartsenykundige verpleegster van Noord-Wes, gevul.Mostert het gesê Raath het voor haar aanstelling in Kaap St. Francis drie maande intense opleiding in Kaapstad se Sankub-tak ondergaan en is oorgehaal om die Kaap St. Francis-tak nog groter te laat groei.Volgende op die prioriteitslys vir Sankub is ’n navorsingsprojek oor pikkewyne se sterftesyfers in Algoabaai, spesifiek op Bird-eiland en St. Croix-eiland, waar meer as 60% van die wêreld se Afrika- (bril)pikkewynkolonie gevestig is.“Ons stel ook gebeurlikheidsplanne saam om nog beter voorbereid te wees wanneer daar weer oliebesoedeling aan die Oos-Kaapse kus voorkom,” het Mostert gesê